জেলায় জেলায় SIR ফর্ম হাতে ভোটারদের বাড়িতে বিএলওরা

কলকাতা: রাজ্যে শুরু হয়েছে ভোটার তালিকার বিশেষ নিবিড় সংশোধন (SIR-Special Intensive Revision) প্রক্রিয়া। মঙ্গলবার সকাল থেকেই কলকাতা-সহ (Kolkata) জেলার বিভিন্ন প্রান্তে বুথ লেভেল অফিসাররা (BLO) বাড়ি বাড়ি গিয়ে ভোটারদের হাতে ফর্ম তুলে দিচ্ছেন। উদ্দেশ্য, একটিও বৈধ নাম যেন বাদ না যায় ভোটার তালিকা থেকে।

নদিয়া জেলায় রয়েছে প্রায় ৪,৬৮৭টি বুথ। সকাল থেকেই কালীগঞ্জ, চাপড়া-সহ একাধিক এলাকায় BLO-রা ফর্ম বিলির কাজ শুরু করেছেন। কালীগঞ্জের রাউতারা মণ্ডলপাড়ার ৮০ কালীগঞ্জ বিধানসভার ২৩০ নম্বর বুথের BLO মহম্মদ আমানুর রহমান নিজে ভোটারদের বাড়ি গিয়ে ফর্ম বিলি করেছেন। ভোটারদের আতঙ্কিত না হতে অনুরোধ করে তিনি জানান, “এটি কেবল তথ্য যাচাই প্রক্রিয়া, বৈধ ভোটারের নাম কোনওভাবেই বাদ পড়বে না।” একই চিত্র নদিয়ার চাপড়াতেও। হাতিশালা ১ গ্রাম পঞ্চায়েতের ৫ নম্বর বুথে শুরু হয়েছে ফর্ম বিতরণ। দক্ষিণ ২৪ পরগনার বজবজ ২ নম্বর ব্লকের চন্ডীতলাতেও সকাল থেকেই BLO-রা ফর্ম বিলির কাজে নেমেছেন।

আরও পড়ুন: আজ থেকে রাজ্যে শুরু SIR, বাড়ি বাড়ি ফর্ম বিলিতে নামলেন বিএলওরা

একই ছবি বীরভূমেও। বোলপুর পুরসভার ১৫ নম্বর ওয়ার্ডের নতুন পুকুর এলাকায় মঙ্গলবার সকালে BLO-রা ভোটারদের বাড়ি গিয়ে SIR ফর্ম পূরণে সহায়তা করছেন। ভোটার তালিকার তথ্য সংশোধন, নতুন নাম অন্তর্ভুক্তি এবং ভুল সংশোধনের উদ্দেশ্যে চলছে এই বিশেষ অভিযান।

নির্বাচন কমিশনের নির্দেশ অনুযায়ী এই ফর্ম বিলি ও সংগ্রহের কাজ চলবে ৪ ডিসেম্বর পর্যন্ত। এরপর ধাপে ধাপে প্রকাশিত হবে খসড়া ও চূড়ান্ত ভোটার তালিকা। পাশাপাশি, কলকাতার মানিকতলা বিধানসভা এলাকার ১৪ নম্বর ওয়ার্ডের ১৪২ নম্বর পার্টে চলছে ইনিউমারেশন ফর্ম বিলির কাজ।